कैंसर से जूझ रहे पिता को अस्पताल में छोड़कर आना आसान नहीं था लेकिन तजिंदर पाल सिंह तूर अपने जुनून के प्रति मजबूत बने रहे। उनके इसी त्याग का फल उन्हें एशियाई खेलों के स्वर्ण पदक के रूप में मिला। मोगा के 23 साल के तजिंदर ने पांचवें प्रयास में 20.75 मीटर दूर गोला फेंकर एशियाई खेलों के नए रिकॉर्ड के साथ पहला स्थान हासिल किया। इस दौरान उन्होंने राष्ट्रीय रिकॉर्ड भी तोड़ा जो ओम प्रकाश करहाना के नाम था। तजिंदर ने स्वर्ण पदक जीतने के बाद कहा, 'मेरे दिमाग में बस एक ही चीज थी। मैं 21 मीटर पार करना चाहता था। मैंने स्वर्ण पदक के बारे में नहीं सोचा था। लेकिन मैं इससे खुश हूं। मैं पिछले दो तीन साल से राष्ट्रीय रिकॉर्ड को तोड़ने की कोशिश कर रहा था और यह आज हो पाया और वह भी मीट रिकॉर्ड के साथ।'